
Imaginea atent construită de om simplu din Buzău e contrazisă de apetitul lui Marcel 
Ciolacu pentru afaceri și opulenţă. Mai atent decât Klaus lohannis la excese, șeful 
PSD e totuși departe de imaginea unui demnitar auster: îi plac cazările în hoteluri de 
lux din Dubai, pantofii de 750 euro, hainele personalizate de stilista personală. Până 
la urmă, sunt decizii personale, electoratul judecă dacă sunt potrivite pentru un 
social-democrat. Vulnerabilitatea reală apare însă la lungul șir de afaceri cu statul ale 
cercului intim: nepotul Mihai Ciolacu, fosta colegă de partid Laura Vicol și alți 
dubioși precum Alfred Simonis sau interlopul Horia Constantinescu. 


Cel mai recent exemplu e nepotul Mihai Cristian Ciolacu. Face afaceri care depind de 
stat, după cum au dezvăluit Economedia și Hotnews, dar și cu familia lui Sorin 
Grindeanu, ministru al Transporturilor și numărul 2 din PSD. Premierul Ciolacu a spus 
în repetate rânduri că nu are nici un amestec în afacerile din energie ale nepotului, 
dar e complet necredibil odată ce necunoscutul nepot e asociat direct cu soţia lui 
Grindeanu, după cum a arătat o investigaţie G4Media încă din 2023. Care sunt 
șansele ca un outsider, un afacerist oarecare din Buzău, să se asocieze cu soţia unuia 
dintre cei mai puternici politicieni din România? Evident că zero. O astfel de afacere 
nu putea exista fără influenţa șefului PSD. 


Și asta ne duce către afacerile din energie ale nepotului Mihai Cristian Ciolacu. 
Intrebările valide sunt: cât de autonom e acest afacerist în decizii și cât de autonome 


sunt instituţiile de stat de care depind afacerile nepotului? 


Pentru că Mihai Cristian Ciolacu a interacţionat cu cel puţin două instituţii-cheie a' 
statului în afacerile cu energie.Prima e Transelectrica, firma de stat care deține 
monopolul transportului de energie electrică. Nepotul lui Ciolacu a înființat două 
firme pentru proiecte de panouri fotovoltaice și a primit în mai puţin de un an 
avizele tehnice de racordare de la Transelectrica. 


Transelectrica e o companie cu capital majoritar de stat, controlată în acea perioadă 
de PSD prin șeful Gabriel Andronache, fost consilier al premierului Mihai Tudose 
(PSD) și fost director de cabinet al ex- ministrului energiei Constantin Niţă (PSD). La 
o lună după ce Transelectrica a dat avizele pentru firmele nepotului Ciolacu, Gabriel 
Andronache a fost propus de PSD și votat de Parlament în funcţia de vicepreşedinte 
al ANRE, arbitrul Energiei. Locul lui Andronache la șefia Transelectrica a fost luat de 
Ștefăniță Munteanu, fost consilier județean PSD din Buzău, un necunoscut în 
domeniul energiei. 


A doua este Ministerul Energiei, unde Mihai Cristian Ciolacu a depus cele două 
proiecte de fotovoltaice pentru finanţare cu bani europeni din PNRR. A primit undă 
verde pentru finanţare prin două contracte datate 30 și 31 decembrie 2023, după 
cum arată un răspuns oficial al ministerului pentru Economedia. Adică două 
contracte încheiate sâmbătă și duminică, ultimele două zile din an. 


Și o observaţie de detaliu despre cele două firme în care Mihai Cristian Ciolacu este 
administrator și acţionar cu câte 50%. Ambele sunt firme nou înfiinţate în 2022, 
special pentru cele două proiecte fotovoltaice, companii de proiect care, în mod 
normal, au pierderi constante până când proiectele ajung să producă. Ei bine, în 
2023 cele două firme au raportat profituri minuscule, de 13 lei în cazul Solar Energy 
Production și de 3 lei în cazul Development Power Solar Energy. Nu e clar de unde 
au putut scoate profit cât timp firmele nu au avut producţie, dar știm că ghidul de 
finanţare al PNRR pune drept condiţie pentru accesarea fondurilor din ca firmele să 
nu fie "în dificultate”. 


În ambele interacțiuni ale lui Mihai Cristian Ciolacu cu instituţiile de stat se ridică 
întrebarea legitimă dacă s-a folosit de calitatea de nepot al premierului pentru a 
obţine autorizaţiile și finanţarea de care depind proiectele. Mai ales că ministrul 
Energiei, Sebastian Burduja (PNL) a fost unul dintre puţinii miniștrii PNL lăudaţi 


explicit de premierul Marcel Ciolacu, care l-a caracterizat drept "un tânăr smart, care 
nu a fost nevoit să se califice la locul de muncă”. 


Nordis e o altă zonă vulnerabilă pentru Marcel Ciolacu. Compania a intrat în 
insolvenţă după ce sute de clienţi și furnizori susțin că Nordis nu și-a onorat 
contractele. Dar Ciolacu a promovat-o în poziția-cheie de șefă a Comisiei Juridice din 
Camera Deputaţilor pe Laura Vicol, soția acţionarului Nordis și beneficiara banilor și 
activelor firmei, în ciuda informaţiilor constante din ultimii doi ani despre 
suspiciunile care planau asupra companiei de imobiliare. 


Decizia de a o menţine pe Vicol în funcţie e cu atât mai stranie cu cât ea nu a fost 
considerată niciodată vreun geniu juridic. Dimpotrivă, a fost avocata unor interlopi, 
iar menţinerea la șefia Comisiei Juridice a fost o sfidare pentru întreg sistemul de 
justiţie. Și aici apar întrebări legitime: ce l-a legat pe Ciolacu de Laura Vicol și Nordis? 


E clar că nu a avut nici un câștig politic în voturi sau popularitate, deci explicaţia 
logică e de altă natură.O a patra apropiere periculoasă a lui Ciolacu de zona de 
afaceri e legătura puternică cu mogulii media Radu Budeanu și Sebastian Ghiţă, de 
care a scris Dan Tăpălagă. Amândoi și-au dovedit toxicitatea în ultimii ani și au 
interese de afaceri pe lângă cele mediatice. 


Nepotul, Transelectrica și Nordis sunt cele trei vulnerabilităţi de afaceri ale lui Ciolacu 
în plină campanie electorală. 


Candidatul PSD e obligat să răspundă public. Dar ele sunt importante și din alt 
motiv: conturează un profil de jucător cu interese economice. Paradoxal, candidatul 
social-democrat la prezidenţiale e singurul candidat relevant la prezidenţiale cu 
înclinaţie spre afaceri și învârteli economice. Și tot Ciolacu are cea mai pronunţată 
aplecare spre opulenţă. Asta nu înseamnă doar socialism de caviar, ci o 
vulnerabilitate majoră pentru un posibil șef de stat. 

Cimpoi Adrian 


Cimpoi Adrian este absolvent al Universităţii din București. După o perioadă în 
care a fost redactor și reporter pentru un post de televiziune, a decis să-și 
continuie drumul în presa scrisă. 

